b'\n_START_ARTICLE_\nManfred von Richthofen\n_START_SECTION_\n1. verdenskrig\n_START_PARAGRAPH_\nVed f\xc3\xb8rste verdenskrigs udbrud var Manfred von Richthofen officer ved det tyske kavaleri. I maj 1915 bad Richthofen om at blive forflyttet til flyvertropperne, da rytterlivet kedede ham. \xc3\x98nsket blev opfyldt, og Richthofen blev observat\xc3\xb8r. I 1916 m\xc3\xb8dte han den tyske flyverlegende Oswald Boelcke, hvilket fik Richthofen til at beslutte sig for at blive pilot. Boelcke udvalgte senere Richthofen til sin eliteenhed, Jasta 2 (Jagdstaffel; jagereskadrille). Richthofens f\xc3\xb8rste nedskydning fandt sted den 17. september 1916 n\xc3\xa6r den franske landsby Villers Plouich. Den uheldige modstander var et britisk F.E.2b tos\xc3\xa6det bombefly, mens Richthofen selv fl\xc3\xb8j en Albatros D.II._NEWLINE_Richthofen blev skudt ned den 21. april 1918 over Somme-floden i Frankrig. I en st\xc3\xb8rre luftkamp fulgte Richthofen efter den gr\xc3\xb8nne l\xc3\xb8jtnant Wilfrid May for at skyde ham ned. Da en anden canadisk pilot, Roy Brown, s\xc3\xa5, at May var i vanskeligheder, forfulgte han Richthofen og besk\xc3\xb8d ham p\xc3\xa5 lang afstand. Richthofen fulgte i lav h\xc3\xb8jde efter May og blev nu tillige beskudt fra jorden af australske maskingev\xc3\xa6rskytter. Fra lav h\xc3\xb8jde styrtede Richthofen ned ved australiernes linjer. Han forbl\xc3\xb8dte kort efter styrtet._NEWLINE_B\xc3\xa5de piloten Roy Brown og de australske tropper nede p\xc3\xa5 jorden gjorde krav p\xc3\xa5 nedskydningen. Et dokumentarprogram p\xc3\xa5 Discovery Channel i 2002 konkluderede, at det var en australsk infanterist, der dr\xc3\xa6bte ham. Beviset skulle v\xc3\xa6re kuglens indgangsvinkel. Richthofen fik en officiel milit\xc3\xa6rbegravelse med \xc3\xa6ressalut og nedlagte kranse fra Ententens eskadriller i n\xc3\xa6rheden.'